钦定古今图书集成/历象汇编/乾象典/第003卷 > 历象图说旧本 > 浑天总象图说
## 钦定古今图书集成/历象汇编/乾象典/第003卷 > 历象图说旧本 > 浑天总象图说

天包地外，以两极为枢。地居天中，地平适当天径之半。分两极之中为赤道，自地中上指为天顶。两极为赤道之宗，天顶为地平之宗，距赤道地平，各得平周四之一。〈历家省日象弧。〉地面迁转，则极高度数不齐。〈地向北行，则北极渐高；向南行，则北极渐下。〉天顶经纬易度。〈向东行，则天顶亦东；向西行，则天顶亦西；南北亦然。〉北极赤道与天顶地平参相距，亦互相视。〈北极高度视赤道距天顶之弧，北极距天顶度视赤道距地平之高弧。〉○言浑天者，谓天包地，如卵裹黄，然则卵圜而黄亦圜矣，又谓之地平，何哉？新历言地之体圆，斯得其实。古称天圆地方者，语乎其动静之性尔。故曾子曰：“天道曰圆，地道曰方。”如地之果方，则是四角之不掩也。又天地对言，盖亦以道相配，实则天大地小。以天视地，不过一撮，共四方上下，去天极阔，而其度数道里皆均，非能横亘其中，与天相际也。然地形虽圆而小，而人周围附居，随所立以望四远，目力所极，皆适得圜形之半，则虽圜而与平体不二，虽小而与际天之理不殊。就一处窥天，一方立法，虽谓之地平可也。惟极轮晷蚤晚永短之差，究交食实高、望高之异，则知今日之测，转为精密。昔所谓“景中而已昳，景已正而未中，八表同昏，万方皆昼”，真无是理矣。